Diari Oficial de la Generalitat Valenciana


Sumari del DOGV 5923, del 30-12-2008 (2008/15532)

ORDE de 26 de desembre de 2008, de la Conselleria de Sanitat, per la qual es convoca i s'aproven les bases reguladores per a la concessió de subvencions destinades a finançar programes/activitats de prevenció de la sida i foment d'associacions d'autoajuda i d'atenció psicosocial a pacients seropositius al VIH, que es duguen a terme en l'àmbit territorial de la Comunitat Valenciana durant l'exercici de 2009.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5923

Data del DOGV
:   30-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/15474


Data del document
:   26-12-2008

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * SIDA
    * suport econòmic
    * ajuda pública

ORDE de 26 de desembre de 2008, de la Conselleria de Sanitat, per la qual es convoca i s'aproven les bases reguladores per a la concessió de subvencions destinades a finançar programes/activitats de prevenció de la sida i foment d'associacions d'autoajuda i d'atenció psicosocial a pacients seropositius al VIH, que es duguen a terme en l'àmbit territorial de la Comunitat Valenciana durant l'exercici de 2009. [2008/15563]
La Conselleria de Sanitat, a través de la Direcció General de Salut Pública, dins de les línies prioritàries de la política sanitària, per mitjà d'esta orde pretén el foment d'activitats de prevenció de la transmissió del VIH/sida i d'associacions d'autoajuda i suport psicosocial a les persones afectades per l'epidèmia.
Per a la Conselleria de Sanitat la pandèmia per VIH/sida i el seu impacte en la població de la Comunitat Valenciana suposa motiu d'especial interés atés que les estratègies preventives han d'adaptar-se a les necessitats concretes derivades d'este problema de salut, i han d'intensificar les mesures encaminades a determinats grups de població, on la infecció incidix amb major intensitat. Per a això insta la col·laboració de tots els professionals de la salut i el compromís de totes les organitzacions i institucions implicades en la lluita contra la sida.
Esta orde establix també els requisits mínims que han de complir les organitzacions no governamentals sense ànim de lucre sol·licitants de subvenció com a garantia de l'eficàcia i eficiència de les actuacions finançades i s'elabora respectant les exigències de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, per la qual s'aprova el Reglament de la Llei General de Subvencions.
Per tot això, fent ús de les facultats que em conferixen l'article 28 de la Llei 12/2007, de 20 de març, del Consell, de modificació de la Llei 5/1983, de 30 de desembre, de Govern Valencià, i l'article 47.11 del text refós de la Llei de la Hisenda Pública de la Generalitat, modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat, el Decret 120/2007, de 27 de juny, del Consell de la Generalitat, pel qual s'aprova el Reglament Orgànic i Funcional de la Conselleria de Sanitat, i l'Orde de 26 de setembre de 1994, de la Conselleria d'Economia i Hisenda sobre tramitació anticipada d'expedients de despesa,
ORDENE
Article 1. Objecte i àmbit
1. L'objecte d'esta disposició és convocar subvencions gestionades per la Direcció General de Salut Pública de la Conselleria de Sanitat i aprovar les bases reguladores per les quals es regix eixa convocatòria.
2. Esta orde s'aplicarà a les ajudes, que es regiran per les bases reguladores que figuren en l'annex que s'indica.
- Annex I: ajudes destinades a finançar despeses de funcionament de programes de prevenció de la sida, d'atenció psicosocial a pacients seropositius al VIH i al foment d'activitats de coordinació d'associacions d'autoajuda que es duguen a terme en l'àmbit territorial de la Comunitat Valenciana durant l'exercici de 2009.
- Annex II: ajudes destinades a inversions en equipament i obres.
Article 2. Finançament
Les subvencions regulades per esta orde es financen a càrrec dels Pressupostos de la Generalitat per al 2009, aplicació pressupostària 12.66.24.5789.766.41.9, codi de línia T2244000, per un import màxim de quatre-cents trenta-set mil set-cents euros (437.700 €), i aplicació pressupostària 53.10.39.4159.899.04.6, codi de línia T2878000, per un import màxim de vint-i-sis mil nou-cents huitanta euros (26.980 €).
Estes ajudes queden condicionades a la disponibilitat de crèdit adequat i suficient per a la cobertura pressupostària en el pressupost de la Generalitat per al 2009, d'acord amb l'orde de 26 de setembre de 1994, de la Conselleria d'Economia i Hisenda.
Segons esta mateixa orde tots els actes dictats en els expedients de tramitació anticipada s'entendran condicionats al fet que, en dictar les resolucions de concessió definitiva subsistisquen les mateixes circumstàncies de fet i de dret existents en el moment en què van ser produïts aquells actes.
Article 3. Beneficiaris
1. Poden sol·licitar les subvencions que regula esta orde les organitzacions no governamentals (ONG) que duguen a terme programes de prevenció del VIH/ sida, autoajuda i suport psicosocial per als infectats en l'àmbit territorial de la Comunitat Valenciana, i que complisquen els requisits establits en esta disposició.
2. No podran obtindre la condició de beneficiari de l'ajuda regulada en esta orde les persones o entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions i en els articles 18 i concordants del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Article 4. Obligacions genèriques dels beneficiaris
1. A més de les obligacions específiques que per als beneficiaris de cada tipus de subvenció s'establixen en els annexos d'esta orde, es declaren amb caràcter general les següents:
a) Complir l'objectiu, executar el projecte, dur a terme l'activitat o adoptar el comportament que fonamenta la concessió de la subvenció.
b) Justificar el compliment dels requisits i condicions, així com la realització del projecte o activitat i el compliment de la finalitat que determinen la concessió o aprofitament de la subvenció.
c) Sotmetre's a les actuacions de comprovació que ha d'efectuar l'òrgan concedent, així com qualssevol altres de comprovació i control financer que corresponguen a la Intervenció General en relació amb les subvencions i ajudes concedides, i aportar tota la informació que li siga requerida en l'exercici de les actuacions.
d) Acreditar, amb anterioritat a dictar-se la proposta de resolució de concessió, que es troba al corrent d'incompliment de les seues obligacions tributàries i davant de la Seguretat Social.
e) Les altres previstes en l'article 14 de la Llei 38/2003, de 17 de novembre, General de Subvencions.
2. L'incompliment de les anteriors obligacions donarà lloc a l'existència de les responsabilitats que corresponen, d'acord amb la legislació vigent.
Article 5. Sol·licituds i documentació
1. La sol·licitud per a l'obtenció de les ajudes regulada en la present orde es presentarà en imprés que estarà normalitzat per l'Àrea de Teleadministració i Infraestructures i Servicis Corporatius d'Atenció al Ciutadà, de la Conselleria d'Infraestructures i Transport i acompanyada de la documentació indicada en les bases reguladores.
2. En el cas que els documents exigits que s'han d'adjuntar a la sol·licitud de concessió d'ajudes ja estigueren en el poder de la Conselleria de Sanitat, el sol·licitant podrà acollir-se al dret establit en l'article 35.f) de la Llei 32/92, de 26 de novembre, de Règim Jurídic de l'Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què figuren i que no hagen transcorregut més de cinc anys des de la finalització del procediment a què corresponguen.
3. Quan la sol·licitud no tinga els requisits establits en esta orde o no s'acompanye la documentació que d'acord amb l'orde resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/199, de 13 de gener, es requerirà l'interessat, en el tauler d'anuncis de la seu central de la Conselleria de Sanitat (carrer del misser Mascó, 31, València) i, en la pàgina web de la Conselleria (http://www.sp.san.gva.es), perquè en el termini de 10 dies esmene la falta o acompanye la documentació necessària amb la indicació que si no ho feia se'l tindria per desistit de la sol·licitud, prèvia resolució que haurà de ser dictada en els termes previstos en l'article 42 de l'esmentada llei, per l'òrgan que tinga atribuïda l'ordenació i la instrucció del procediment, segons les bases reguladores.
4. Així mateix, es podrà requerir al sol·licitant qualssevulla altres dades, documents i informes complementaris que resulten necessaris per a la resolució de l'expedient, així com l'acreditació dels requisits a què es referix la documentació administrativa.
Article 6. Lloc i termini de presentació
1. Les entitats interessades, podran presentar les sol·licituds en el Registre de la Conselleria de Sanitat, en el carrer del misser Mascó núm. 31, 46397 València, així com en els Servicis Territorials de Sanitat a Alacant (c/ Girona, 26. 03634), Castelló (c/ Hort Corders, 12, 12965), i València (Gran Via de Ferran el Catòlic, 74, 46959), sense perjuí del que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
2. En el cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 31 del Reial Decret 1.829/1999, de 31 de desembre, pel qual s'aprova el Reglament pel qual es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Sanitat, siga datat i segellat abans de ser certificat. En el cas que la sol·licitud no estiga datada per l'oficina de correus corresponent, s'entendrà com a vàlida de presentació aquella que aparega en l'entrada de registre de la Conselleria de Sanitat.
3. El termini de presentació de les sol·licituds de subvenció regulades en esta orde serà de 20 dies hàbils comptats a partir de l'endemà de la publicació en el Diari Oficial de la Comunitat Valenciana.
Article 7. Procediment de concessió
1. La concessió d'ajudes es farà per mitjà del procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en les bases reguladores que figuren en els annexos corresponents.
2. Es constituirà una comissió de valoració per a l'examen i valoració de les sol·licituds presentades. Esta comissió, com a òrgan col·legiat que és, s'ajustarà quant al funcionament al règim que establix la Llei 32/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 8. Resolució de la concessió de les ajudes.
1. Correspon al conseller de Sanitat dictar la resolució de la concessió de les distintes ajudes. Les resolucions administratives que s'adopten per delegació indicaran expressament esta circumstància i es consideraran dictades per l'òrgan delegatori.
2. La resolució, que ha d'exposar els motius i que té els efectes i continguts previstos en l'article 25 de la Llei 38/2003, de 17 de novembre General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999 de 13 de gener.
Article 9. Recursos
Contra les resolucions dictades en el procediment de concessió de subvenció que exhaurixen la via administrativa es podrà interposar el recurs contenciós administratiu en el termini de dos mesos, a comptar des de l'endemà de la notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
Tot això sense perjuí de la interposició del recurs potestatiu de reposició, en el termini d'un mes, comptador des de l'endemà de la notificació d'acord amb el que disposen els articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Article 10. Concurrència d'ajudes
L'import de l'ajuda regulada en la present orde en cap cas podrà ser d'una quantia que, aïlladament, o en concurrència amb ajudes d'altres administracions públiques o d'altres ens públics o privats, supere el cost de l'activitat que ha de fer el beneficiari.
Article 11. Pèrdua o minoració de l'ajuda
1. Tota alteració de les condicions tingudes en compte per a la concessió d'ajudes i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret del cobrament total o parcial de la subvenció.
2. Igualment, l'incompliment pel beneficiari dels requisits i condicions que van donar lloc a l'atorgament de l'ajuda, així com la falta de justificació o la justificació insuficient de l'ajuda concedida en el termini establit per a això, així com la concurrència d'altres causes recollides per l'article 37 de la Llei 38/2003 de 17 de novembre, General de Subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves a les presentades per l'interessat.
Article 12. Reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre General de Subvencions.
Article 13. Règim d'Infraccions i Sancions
El règim sancionador en la matèria regulada en esta orde és el que establix el títol IV de la Llei 38/2003, de 17 de novembre, General de Subvencions.
DISPOSICIÓ ADDICIONAL
Únic
Esta convocatòria no cal que siga notificada o comunicada a la Comissió Europea ja que no s'hi pot aplicar l'apartat 1 de l'article 87 del Tractat Constitutiu de la Comunitat Europea, de 25 de març de 1957. Els requisits que establix este article no es donen en este cas ja que les subvencios previstes per esta orde no comporten avantatge econòmic per a empreses.
DISPOSICIONS FINALS
Primera
Per a tot allò que no regula esta orde caldrà ajustar-se al que disposen la Llei de la Hisenda Pública de la Generalitat Valenciana, el text refós de la qual va ser aprovat pel Decret Legislatiu de 26 de juny de 1991, als preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
Segona
La present orde té efecte a partir de l'endemà de la publicació en el Diari Oficial de la Comunitat Valenciana.
Tercera
Contra la present convocatòria es pot interposar un recurs contenciós administratiu en el termini de dos mesos, comptador des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, segons que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
Tot això sense perjuí de la interposició del recurs potestatiu de reposició, en el termini d'un mes, comptador des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre de Règim Jurídic de les Administracions Públiques i de Procediment Administratiu Comú, modificada per la Llei 4/1999.
València, 26 de desembre de 2008
El conseller de Sanitat,
MANUEL CERVERA TAULET
ANNEX I
BASES DE L'AJUDA DESTINADA A DESPESES DE FUNCIONAMENT
Primera. Objecte de la subvenció
Les ajudes que regula este annex de l'orde estaran destinades a la realització de programes i activitats de prevenció del VIH/ sida i al foment i promoció d'associacions d'autoajuda i suport psicològic per a afectats.
Segona. Requisits dels beneficiaris
1. Per a tindre accés a les ajudes regulades en esta orde, les organitzacions no governamentals sol·licitants han de complir els requisits següents:
a) Estar legalment constituïdes i inscrites en el registre que corresponga.
b) No tindre finalitat lucrativa.
c) Disposar d'una seu central o delegació permanent a la Comunitat Valenciana. Per a això, s'entendrà per delegació permanent la presència física, amb domicili social en el territori de la Comunitat Valenciana, acreditada documentalment. En estos casos, la delegació permanent assumirà la gestió dels programes finançats per la Generalitat, i es comprometrà a portar la gestió economicoadministrativa i la direcció del programa en la seua oficina de la Comunitat Valenciana.
d) Tindre com a fins institucionals la realització d'activitats de prevenció de la sida, havent d'estar en condicions de demostrar, per mitjà de documentació fefaent, que la ONG/organització actua de forma contínua en eixe àmbit.
Estan eximides de l'obligació d'acreditar estos requisits les entitats que hagen acreditat fefaentment que la ONG/organització ha actuat de forma contínua en la realització d'activitats de prevenció de la sida durant un període corresponent als cinc anys anteriors a esta convocatòria, llevat que s'hagen produït canvis en els estatuts des que es van presentar.
L'experiència mínima necessària que han de reunir les ONG/organitzacions que accedisquen a la present convocatòria d'ajudes serà de dos anys i han d'acreditar-ho de forma fefaent.
e) Estar al corrent en el compliment de les obligacions tributàries i de la Seguretat Social, en la forma que s'establix en l'Orde de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
f) En el cas d'haver rebut amb anterioritat subvencions de la Generalitat o d'altres administracions públiques en les matèries objecte d'esta convocatòria, haver complit les obligacions dimanants de la concessió.
g) No estar sotmesa a cap procediment de reintegrament del total o una part de les subvencions concedides per la Generalitat, ni haver sigut objecte d'un procediment de reintegrament.
2. Els beneficiaris de subvencions estan obligats a complir els requisits establits en l'article 13 de la Llei 38/2003, de 17 de novembre, General de Subvencions
Tercera. Obligacions dels beneficiaris
Els beneficiaris de les subvencions estaran obligats a:
1. Col·laborar amb la Direcció General de Salut Pública (Servici del Pla de la Sida de la Comunitat Valenciana) en la coordinació i integració dels programes i servicis/activitats subvencionats, així com en l'execució dels programes d'actuació proposats per aquella.
2. No alterar la finalitat de les subvencions i complir les obligacions que establix la legislació vigent per als perceptors de fons públics.
3. Facilitar la inspecció i control de la Direcció General de Salut Pública a fi de conéixer qualsevol aspecte de l'activitat objecte de la subvenció.
4. Facilitar tota la informació econòmica, fiscal, laboral, tècnica i de qualsevol tipus que els siga requerida per la Direcció General de Salut Pública, sense perjuí de la confidencialitat exigible.
5. Deixar constància expressa de la condició de programa/activitat subvencionat per la Generalitat en qualsevol relació amb tercers, incorporant, en tot cas i de forma visible, el logotip de la Generalitat en les activitats de difusió que es facen, amb l'autorització prèvia de la Conselleria de Sanitat.
6. En tot cas, els beneficiaris de subvencions estaran obligats a complir el que disposa l'article 14 de la Llei 38/2003, de 17 de novembre, General de Subvencions i en l'article 47 del Decret Legislatiu de 26 de juny de 1991, del Consell de la Generalitat, pel qual s'aprova el text refós de la Llei de la Hisenda Pública de la Generalitat, segons la redacció resultant de la modificació realitzada per l'article 20 de la Llei 14/1997 de la Generalitat i per la Llei 9/1999, de 30 de desembre, de mesures fiscals, de gestió administrativa i financera i d'organització de la Generalitat.
7. Facilitar tota la informació econòmica, fiscal, laboral, tècnica i de qualsevol tipus relacionat amb els programes que s'han de desplegar, que li siga requerida per la comissió avaluadora.
8. L'incompliment per part dels beneficiaris dels requisits establits en esta convocatòria, així com les altres obligacions que exigix la legislació, origina la revocació de les quantitats concedides, amb tots els efectes i les responsabilitats que en deriven.
Quarta. Activitats objecte de les ajudes
1. Les activitats objecte de les ajudes seran fonamentalment:
a) Estratègies i intervenció per a la prevenció i diagnòstic de la infecció per VIH en poblacions més vulnerables a la infecció (usuaris de drogues per via parenteral i les seues parelles sexuals, hòmens que tenen pràctiques homosexuals o bisexuals, treballadores/treballadors de sexe, presos/es, immigrants, etc.).
b) Activitats d'autoajuda, grups d'ajuda mútua/suport emocional entre infectats/des i activitats de suport psíquic per als afectats i el seu entorn.
c) Programes de caràcter innovador que contribuïsquen a donar respostes noves i efectives a la necessitat d'intervenció per a la prevenció de la infecció per VIH en dones i en jóvens.
d) Coordinació i desenvolupament de programes conjunts entre entitats que treballen en la lluita contra la sida en projectes concordants amb les prioritats establides en el present apartat.
En totes les anteriors, es valorarà la inclusió d'accions destinades a eliminar o reduir l'estigma i la discriminació cap a les persones que viuen amb el VIH/sida.
2. Tots els programes/activitats esmentats en l'apartat anterior inclouran l'avaluació dels resultats com a fase final de l'execució del programa.
Cinquena. Despeses subvencionables
1.Seran subvencionables les despeses corresponents a les activitats exercides dins del termini previst en el punt 3ª de la base dotze i que corresponguen a:
a) Despeses de funcionament dels programes/activitats, de prevenció i control de la infecció per VIH/sida, d'autoajuda i de suport psicosocial en afectats i el seu entorn, que estiguen relacionats de forma directa i objectiva amb el programa i degudament especificats en el projecte presentat per l'entitat, incloent el dels professionals que hi treballen.
b) Els conceptes de despeses que a continuació s'assenyalen estaran sotmesos a les limitacions següents:
b.1) Dietes i despeses de viatges. No podran superar en conjunt el 8 per 100 de l'import total, llevat que la naturalesa del projecte en justifique una quantitat superior. Este tipus de despesa caldrà ajustar-se, per analogia, a allò que s'ha estipulat en el Decret 88/2008, de 20 de juny, pel qual es modifica el Decret 24/1997, del Govern Valencià, d'11 de febrer, sobre indemnitzacions per raó del servici i gratificacions per servicis extraordinaris (DOCV núm. 5.791 de 24.06.2008). Dins d'este concepte podran computar-se les indemnitzacions que s'efectuen a favor de voluntaris per a cobrir despeses de trasllats o manutenció i, en este cas, no estaran subjectes a la limitació del 8 per 100 establida en este apartat.
b.2) No seran objecte de subvenció les despeses de taxi, excepte en casos excepcionals degudament justificats pel representant legal de l'entitat.
b.3) Són objecte de limitació les despeses de telefonia mòbil, que només seran subvencionades en els casos en què les característiques del programa en justifiquen la necessitat i, en qualsevol cas, tant la necessitat d'ús com les despeses han de ser degudament justificades pel representant de l'entitat.
b.4) Amb caràcter general, les despeses professionals no podran superar en conjunt el 65 per 100 del que s'ha subvencionat per al programa.
No obstant el que diu el paràgraf anterior, poden exceptuar-se d'esta regla els programes de les associacions d'afectats que tinguen la resta de requisits establits en estes bases i destinen les ajudes o subvencions a finançar programes d'ajuda mútua o autoajuda per a malalts crònics, en l'àmbit de la Comunitat Valenciana.
2. En cap cas la contractació del personal per part de les entitats subvencionades segons el que disposa esta orde suposarà cap relació jurídica amb la Generalitat.
3. La distribució de la subvenció per imports i partides és preceptiva i es formula seguint les instruccions del Model A2, adjunt a la sol·licitud, tindrà caràcter vinculant per al sol·licitant de la subvenció, sense perjuí del que es dispose quan se n'acorde la concessió. En tot cas, qualsevol proposta de modificació ha de ser autoritzada per la Direcció General de Salut Pública.
Sisena. Quantia de les ajudes
Les subvencions corresponents a este annex es financen a càrrec dels Pressupostos de la Generalitat per al 2009, aplicació pressupostària 23.34.50.1788.351.66.6, codi de línia T2244000, per un import global màxim de quatre-cents trenta-set mil set-cents euros (437.700 euros).
Setena. Sol·licituds i documentació
Les entitats a què es referix l'article tercer d'esta orde, han de presentar la sol·licitud d'acord amb el Model A1 (apartat programes /activitats) al Registre de la Conselleria de Sanitat, carrer del misser Mascó núm. 31, 46487 València, sense perjuí del que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, segons redacció donada per la Llei 4/1999, de 13 de gener, que modificava l'anterior.
Els models normalitzats estaran disponibles en els Servicis Centrals/ Direccions Territorials de la Conselleria de Sanitat. També se'n pot obtindre una versió electrònica en la web de la Conselleria de Sanitat, Direcció General de Salut Pública, http://www.sp.san.gva.es.
El Model A1 ha d'anar acompanyada de la documentació que a continuació es relaciona:
a) Còpia autentificada o fotocòpia compulsada dels estatuts - sempre que no s'hagen presentat en els cinc últims anys o quan, a pesar d'això, hi haja hagut canvis no notificats -, en els quals ha de constar explícitament l'àmbit de la institució, així com la inexistència de finalitat lucrativa en els seus fins.
b) Còpia autentificada o fotocòpia compulsada de la seua inscripció en el registre corresponent.
c) Certificació acreditativa de l'acord adoptat per l'òrgan competent que autoritza la sol·licitud d'ajuda i aprova el programa/activitat i pressupost presentat.
d) Certificat expedit pel president/a i secretari/ària, si s'ha rebut amb anterioritat subvencions de la Generalitat o d'altres administracions públiques en les matèries objecte d'esta convocatòria, d'haver complit les obligacions dimanants de la concessió.
e) Certificat expedit pel president/a i secretari/ària de no estar sotmesa a cap procediment de reintegrament de tot o part de les subvencions concedides per la Generalitat, ni haver sigut objecte d'un procediment de reintegrament.
f) Declaració en què conste el coneixement i compromís respecte a les obligacions establides en l'article quart d'esta orde.
g) Documentació acreditativa, en el moment en què finalitze el termini de presentació de sol·licituds, de trobar-se al corrent de les obligacions tributàries estatals i autonòmiques i de Seguretat Social, en la forma que s'establix en l'Orde de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
Esta documentació la pot demanar l'òrgan convocant de forma telemàtica i, si el sol·licitant s'acull a esta norma, comporta atorgar a l'òrgan instat l'autorització expressa per a sol·licitar esta dada a la Tresoreria General de la Seguretat Social i a l'Agència Tributària.
En la sol·licitud de la persona interessada per a acollir-se a l'ajuda ha de constar expressament: "Autoritze la Direcció General de Salut Pública a obtindre de forma telemàtica la dada que figure en la Tresoreria General de la Seguretat Social i en l'Agència Tributària".
En el cas d'institucions que gaudisquen d'alguna exempció tributària, es presentarà documentació que acredite la concessió efectiva de l'exempció.
h) Declaració responsable acreditativa de no estar sotmés a cap de les prohibicions per a obtindre la condició de beneficiari que establix l'apartat 2 de l'article 13 de la Llei 38/2003, de 17 de novembre, General de Subvencions.
i) Memòria de l'exercici 2008, amb expressió de:
i.1) Descripció de totes les activitats exercides per l'entitat en eixe any (en format electrònic).
i.2) Pressupost d'ingressos i despeses, que es presentarà segons model que figura en el Model A3.
i.3) Detall de subvencions i ajudes atorgades pel sol·licitant, durant l'exercici 2008, a altres entitats amb personalitat jurídica, professionals, col·lectius i fins i tot, a persones individuals o nuclis familiars en matèries objecte d'esta convocatòria.
j) Memòria detallada -en paper i format electrònic- per a cada programa que s'ha de fer durant l'any 2009 pel qual se sol·licita la subvenció, en el qual ha de constar:
j.1) Objectiu general
j.2) Objectius específics
j.3) Cronograma d'activitats
j.4) Contingut de les activitats
j.5) Cobertura poblacional estimada
j.6) Relació de l'equip professional, titulació, categoria, càrrec, i horaris de dedicació, per a cada programa.
j.7) Previsió del sistema de seguiment i disseny de l'avaluació del projecte.
k) Còpia compulsada de la titulació de cada professional.
l) Pressupost desglossat, per partides, de les despeses previstes per al 2009, així com dels possibles recursos amb què compte per al finançament de cada programa, segons el Model A2.
m) Certificació expedida per l'entitat bancària on efectuar, si és el cas, els pagaments, que especifique codi de l'entitat, codi de la sucursal, número de compte i titular, així com comunicació fefaent del CIF del peticionari. (model manteniment tercers).
Huitena. Ordenació i instrucció del procediment
L'òrgan encarregat de l'ordenació i instrucció del procediment serà la Direcció General de Salut Pública que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.
Rebudes les sol·licituds i la documentació que haja d'acompanyar-les, s'estudiaran. En el termini màxim d'un mes, a partir del dia següent al de finalització per a la presentació de sol·licituds, la Comissió Avaluadora publicarà al tauler d'anuncis de la seu central de la Conselleria de Sanitat (carrer del misser Mascó, 31, València) i, en la pàgina web de la Conselleria (http://www.sp.san.gva.es) la relació provisional de sol·licituds admeses i excloses amb indicació de les causes de l'exclusió. Quan la sol·licitud no reunisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta orde resulte exigible, l'interessat disposarà d'un termini de 10 dies a partir del dia següent a la publicació, per a esmenar-ne la falta o acompanyar els documents preceptius, amb la indicació que, si així no ho fera, se'l tindria per desistit de la seua petició, i s'arxivaria l'expedient sense cap més tràmit.
2. En qualsevol fase de la tramitació de l'expedient, a la vista de la documentació que es tinga i de les obligacions que s'adquirisquen per la concessió de l'ajuda, es podrà demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
Novena. Valoració i proposta de resolució
1. La valoració de les sol·licituds presentades la farà la comissió de valoració composta per:
President:
- El director general de Salut Pública o la persona que designe per a substituir-lo.
Vocals:
- La directora general d'Assistència Sanitària, la directora general de Qualitat i Atenció al Pacient i la directora general de Drogodependències o la persona que cadascuna designe per a substituir-les.
- Un membre del Servici del Pla de la Sida, designat pel director general de Salut Pública, actuarà com a secretari de la comissió avaluadora.
La comissió tindrà facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho estima oportú.
La comissió, atenent els criteris i requisits establits i d'acord amb la disponibilitat pressupostària, alçarà acta i formularà proposta de resolució a l'òrgan concedent.
2. Es tindran en compte els següents criteris de selecció de programes i projectes:
a) L'adequació de les propostes de programes/activitats de prevenció de la sida a les prioritats que s'establixen en la base quarta d'este annex, així com la seua transcendència per a afavorir una resposta integral a les persones afectades pel VIH/sida fins al 60% de la puntuació total.
La concreció en la descripció tant de les activitats que s'han de fer com de la població diana a què va dirigida la intervenció.
L'aportació de documentació que confirme acords establits, si és el cas, amb responsables de centres públics o privats on es pretén portar a terme les intervencions i accions dels programes objecte de la subvenció.
L'avaluació de les activitats fetes en l'exercici 2008 i anteriors. Per a la dita avaluació es prendrà com a referència la memòria d'activitats presentada per l'entitat/organisme sol·licitant, així com tots els antecedents que estiguen en poder de l'administració.
El grau de finançament propi i de diversitat del finançament externa.
La continuïtat de les accions iniciades en l'exercici anterior que hagen sigut finançades per la Conselleria de Sanitat i estiguen en concordança amb els seus objectius.
El grau de complement que estos programes o accions suposen amb els propis de la Conselleria de Sanitat per a la consecució dels objectius marcats.
La concordança entre les activitats proposades i el pressupost que tenen.
b) La cobertura territorial i poblacional, la dotació de recursos específics existents en el territori on es plantege la intervenció i el nivell de coordinació amb altres xarxes públiques d'actuació complementàries en la matèria, fonamentalment sanitària, de servicis socials i educativa, atenent criteris de planificació territorial fins al 40% de la puntuació total.
3. Valorades les sol·licituds, el director general de Salut Pública elevarà al conseller una proposta de resolució definitiva de les subvencions, en la qual ha d'expressar:
- El sol·licitant o la relació de sol·licitants per als quals es proposa la concessió de les subvencions.
- La quantia de la subvenció atorgada per programa.
- La motivació de la distribució de les subvencions d'acord amb els criteris previstos.
L'import de la subvenció en cap cas podrà ser d'una quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que ha de fer el beneficiari.
La comissió d'avaluació es reserva la facultat de proposar deixar deserta totalment o parcialment l'adjudicació de les subvencions convocades en els supòsits en què no quede prou acreditada la idoneïtat o qualitat del programa.
En el cas que la concessió d'ajudes es desviara de la proposta de la Direcció General de Salut Pública, se n'haurien d'explicar els motius en la resolució.
Deu. Termini de resolució
El termini màxim per a resoldre i notificar la resolució dels expedients serà de sis mesos comptats des de la data de terminació del termini de presentació de les sol·licituds fixat en esta orde. El venciment del termini màxim sense haver-se notificat la resolució legitima els interessats per a entendre desestimada per silenci administratiu la sol·licitud de concessió de la subvenció, de conformitat amb el que disposa l'article 25.5 de la Llei 38/2003, de 17 de novembre, General de Subvencions.
No obstant això, perquè puga començar a computar-se, el termini haurà d'haver-se publicat prèviament en el Diari Oficial de la Generalitat la Llei de Pressupostos de la Generalitat per al 2009 .
Onze. Règim de compatibilitat
Queden exceptuats de subvenció els programes que, a pesar de complir els requisits de la present orde, tinguen concertat amb esta conselleria un conveni de col·laboració específic o reben un altre tipus d'ajuda o finançament, per a dur-lo a terme.
Dotze. Pagament i justificació de les ajudes concedides
1. Amb referència al pagament a càrrec del capítol IV, codi línia T2244000, l'ordenació del pagament de les subvencions que es regulen en esta orde es farà amb caràcter general, d'acord amb els criteris continguts en l'article 47 bis del text refós de la Llei de la Hisenda Pública Valenciana, modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat, i en l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat, en els termes següents:
a) A la concessió de la subvenció es lliurarà el 40% de la quantitat assignada. Este pagament estarà condicionat a la prèvia presentació de justificació de despeses que cobrisca el percentatge citat o bé a la presentació de fiança, per l'import de la quantitat avançada, depositada davant dels servicis territorials de la Conselleria d'Economia, Hisenda i Ocupació corresponent, mitjançant aval bancari.
b) Una vegada justificat per l'entitat el 40% ja lliurat, es podrà procedir al pagament d'un 20% més, amb justificació prèvia de despeses.
c) El 40% restant el farà efectiu la Generalitat quan es justifique correctament la totalitat de la quantitat concedida.
En els supòsits de pagaments anticipats prèvia presentació de fiança per mitjà d'aval, este haurà de ser depositat en la Direcció Territorial de la Conselleria d'Economia, Hisenda i Ocupació, i presentar en la Conselleria de Sanitat un resguard o una carta de pagament que acrediten el depòsit.
Este aval no podrà ser cancel·lat mentre no es justifique, de la forma anteriorment indicada, la despesa efectuada per l'ONG i anticipada.
2. No obstant l'apartat anterior, podran acollir-se a l'excepció prevista en l'article 47 bis.3.1 del TRLHPGV, les associacions que si complixen la resta de requisits establits en estes bases, destinen les ajudes o subvencions a finançar programes d'ajuda mútua o autoajuda per a malalts crònics, en l'àmbit de la Comunitat Valenciana, i així ho sol·liciten després de la publicació de la resolució. En estos casos la forma de pagament serà la següent:
a) S'anticiparà un 40% de l'import de la subvenció immediatament després de la concessió.
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà la segona bestreta, la quantia de la qual ascendirà al 20% de l'import de la subvenció.
c) La resta s'abonarà després de la justificació pel beneficiari de la totalitat de la despesa objecte de la subvenció atorgada.
Les entitats que s'acullen a la forma de pagament prevista en este apartat, quedaran exemptes de presentar garanties per bestreta de pagament sempre que el seu import no supere els 90.151,81 euros en cas de finançar un sol programa, 150.253,02 euros en cas de finançar dos programes o 210.354,23 euros en el cas de tres o mes programes d'actuació.
3. En la justificació de les subvencions regulades en esta orde s'han d'observar les regles següents:
a) Es presentaran factures originals i còpies, amb data anterior a 15 de desembre de 2009 i en qualsevol cas amb anterioritat a l'orde de tancament.
b) Per a les justificacions corresponents al personal contractat, es presentarà necessàriament les nòmines ajustades al model oficial, acompanyades dels justificants de cotització a la Seguretat Social, dels contractes de treball i del model d'ingrés de retencions per IRPF en l'Agència Tributària.
c) Les justificacions corresponents a col·laboracions puntuals i/o prestacions de servicis figuraran en rebuts i/o factures on consten les dades del perceptor, el seu NIF, el concepte pel qual se'l retribuïx i la retenció corresponent al IRPF, així com si és el cas, la identificació de l'IVA en l'import de la factura, i les dades fiscals de la institució.
En tot cas, les factures han de comptar amb totes les dades formals que exigix per a l'expedició la normativa vigent i, en particular, el Reial Decret 1.496/2003, de 28 de novembre (BOE núm. 286, de 29 de novembre de 2003).
4. A la documentació justificativa s'acompanyarà, en el termini d'un mes des de la presentació, dos exemplars d'un informe detallat -un dels quals, en format electrònic- de les activitats fetes en el programa subvencionat segons la memòria presentada en el seu dia, firmada i segellada pel representant legal.
5. Sense perjuí del que establix l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú, mentre s'estiga valorant la documentació justificativa de la subvenció, la Direcció General de Salut Pública mantindrà els originals en el seu poder.
Després d'això diligenciarà la que siga acceptada com a justificació vàlida perquè quede constància que es referix a una activitat ja subvencionada. Finalitzat este procés es procedirà a la devolució de la documentació original.
ANNEX II
BASES DE L'AJUDA DESTINADA A INVERSIONS EN EQUIPAMENT I OBRES
Primera . Objecte de la subvenció
Les subvencions regulades en este annex han de ser destinades a finançar l'adquisició d'equipament i obres d'ONG per al desenvolupament de programes de prevenció de la sida, d'atenció psicosocial a pacients seropositius al VIH i foment d'activitats d'associacions d'autoajuda que es porten a terme en l'àmbit territorial de la Comunitat Valenciana durant l'exercici de 2009.
Segona. Requisits dels beneficiaris
(Els mateixos de l'annex I)
Tercera. Obligacions dels beneficiaris
Els beneficiaris de les subvencions estaran subjectes a les obligacions derivades del contingut de la present orde, de la resolució de concessió de la subvenció i, en general, de la normativa vigent que s'hi aplique. En tot cas són obligacions de les ONG beneficiades les establides en l'article 14 de la Llei 38/2003, de 17 de novembre, General de Subvencions, i en particular:
1. Realitzar la inversió que fonamenta la concessió d'ajuda durant l'exercici de 2009 i garantir l'afectació del material inventariable o equipament.
2. En el cas de concessió d'ajudes per a equipament de centres afectats per obres, haurà de presentar-se un certificat de finalització de les obres abans de la finalització del termini de justificació de la subvenció concedida (15 de desembre de 2009). La no-presentació d'este serà motiu de revocació de l'ajuda concedida.
Quarta. Despeses subvencionables
Les subvencions regulades en este capítol han de ser destinades al finançament de les despeses següents:
1. Adquisició de material inventariable i/o equipament.
2. Obres de reforma, reparació, conservació i manteniment, en els termes establits en l'article 106 de la Llei 30/2007, de 30 d'octubre, de Contractes del Sector Públic.
En la sol·licitud de la subvenció, es concretarà els immobles que puguen ser objecte de les obres a què fa referència l'apartat anterior, que vinculen el sol·licitant de la subvenció a fer efectives les obres objecte de la subvenció.
Cinquena. Quantia de les ajudes
Les subvencions regulades per esta orde es financen a càrrec dels Pressupostos de la Generalitat per al 2009, aplicació pressupostària 36.77.56.1076.022.23.7, codi de línia T2878000, per un import màxim de vint-i-sis mil nou-cents huitanta euros (25.890 €).
Sisena. Sol·licituds i documentació
La sol·licitud de subvenció s'ha de fer en model A1 (apartat equipament i obres), s'ha de presentar en els mateixos llocs que les ajudes de l'annex I de la present orde, i ha d'anar acompanyada de la documentació general que s'exigix en la base setena de l'annex I d'esta orde i, amb caràcter específic, de la que a continuació es detalla per a cada cas:
1. En la sol·licitud de subvenció per a adquisició d'equipament i material inventariable:
1.1 Pressupost, almenys, de tres empreses subministradores de l'equipament, en el qual figure l'import del cost per unitat i l'import total de les adquisicions que es pretenen fer. D'acord amb l'article 31 de la Llei General de Subvencions, l'elecció entre els pressupostos es farà seguint criteris d'eficiència i economia, i ha de justificar-se expressament en una memòria l'elecció quan no recaiga en la proposta econòmica més avantatjosa.
1.2 Pel que fa a equips informàtics, mitjans audiovisuals i aparells clínics, han d'indicar-se els objectius concrets que es pretenen aconseguir amb la seua adquisició.
1.3 En tots els casos, es fonamentarà la necessitat d'equipament de qualsevol tipus, per a l'adquisició del qual se sol·licita la subvenció, i s'exposen igualment els recursos en la matèria de què disposa l'ONG/organització sol·licitant.
2. En les sol·licituds de subvenció per a obres de conservació, reparació o reforma:
2.1 Certificat del Registre de la Propietat que acredite la titularitat, així com, la inexistència de càrregues o gravàmens, sobre l'immoble per al qual se sol·licita la subvenció.
2.2 En el cas que les obres per a les quals se sol·licita la subvenció s'hagueren de fer en immobles arrendats o cedits, s'aportarà el contracte d'arrendament o un document acreditatiu de la cessió, així com autorització del propietari per a la realització de les obres.
2.3 Memòria detallada de les obres que s'han de fer, així com del pressupost comprensiu de mesuraments i preus unitaris degudament firmats pel contractista i, si és el cas, pel professional corresponent.
2.4 Programa d'actuació que garantisca l'execució de les obres en l'exercici per al qual es concedix la subvenció.
Setena. Ordenació i instrucció del procediment
(Els mateixos de l'annex I)
Huitena. Valoració i proposta de resolució
1. La valoració de les sol·licituds presentades la farà la comissió de valoració, la composició i competències de la qual seran les mateixes que en l'annex I
2. Per a la concessió de les subvencions que regula esta base es tindran en compte els criteris de valoració establits, amb caràcter general, en el punt 2 de la base novena de l'annex I d'esta orde orde, i en particular, es consideraran les prioritats següents:
2.1. Els equipaments i reformes en els recursos/programes en funcionament.
2.2. L'equipament per a la seua obertura d'aquells recursos l'obra dels quals ja estiga finalitzada.
2.3. L'adquisició o adequació d'unitats mòbils per al desenvolupament de programes de prevenció per mitjà d'estratègies d'acostament.
La justificació de la necessitat per a la consecució d'objectius dels programes de l'entitat es valorarà fins a un 50% del total. El grau de finançament propi i de diversitat del finançament extern fins a un 30% i la idoneïtat dels pressupostos per a l'objecte de la subvenció fins a un 20%.
Novena. Termini de resolució
(El mateix de l'annex I)
Deu. Règim de compatibilitat
(El mateix de l'annex I)
Onze. Pagament i justificació de les ajudes concedides
1. Amb referència al pagament a càrrec del capítol VII codi línia de T2878000:
El pagament es farà pel total de l'import, amb justificació prèvia documental de les despeses que per igual o superior quantia s'hagen realitzat. No obstant, podrà anticipar-se el pagament del 15% després de la resolució de concessió de la subvenció, sempre que es garantisca amb l'aportació d'un aval bancari per l'import de la quantitat anticipada.
En els supòsits de pagaments anticipats prèvia prestació de fiança per mitjà d'aval, este ha de ser depositat en la Direcció Territorial de la Conselleria d'Economia, Hisenda i Ocupació, i presentar a la Conselleria de Sanitat un resguard o una carta de pagament acreditatiu del depòsit.
Este aval no podrà ser cancel·lat mentre no es justifique, de la forma anteriorment indicada, la despesa efectuada per la ONG i anticipada.
2. En la justificació de les subvencions regulades en esta orde s'observaran les regles següents:
a) Es presentaran factures originals i una còpia, amb data anterior a 15 de desembre de 2009 i en qualsevol cas amb anterioritat a l'orde de tancament.
b) Ajudes destinades a l'adquisició de material inventariable i/o equipament: original i còpia de les factures del material inventariable i/o equipament, expedides per l'empresa proveïdora.
c) Ajudes destinades a la realització d'obres de conservació, reparació, condicionament i/o reforma: els pagaments s'efectuaran contra certificació d'obra expedida per un tècnic competent i de conformitat amb el projecte presentat. En les obres de menor quantia i que per les seues característiques no exigisquen la prèvia redacció de projecte tècnic, bastarà aportar la factura original i una còpia.
En tot cas, les factures han de comptar amb totes les dades formals que exigix per a l'expedició la normativa vigent i, en particular, el Reial Decret 1.496/2003, de 28 de novembre (BOE núm. 286, de 29 de novembre de 2003).
3. Sense perjuí del que establix l'article 35, c) de la Llei 30/1992, de Règim Jurídic de les Administracions Públiques i del Procediment Administratiu Comú, mentre s'estiga valorant la documentació justificativa de la subvenció, la Direcció General de Salut Pública mantindrà els originals en el seu poder.
Després d'això diligenciarà la que siga acceptada com a justificació vàlida perquè quede constància que es referix a una activitat ja subvencionada. Finalitzat este procés es procedirà a la devolució de la documentació original.